น้ำมันดิบปิดวันศุกร์ปรับลงหลังอุปทานพุ่งสูงเกินไป
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงเมื่อคืนวันศุกร์ที่ผ่านมา (21 ส.ค.) เนื่องจากมีสัญญาณบ่งชี้ว่า บริษัทผู้ผลิตน้ำมันยังคงเพิ่มกำลังการผลิตอย่างต่อเนื่อง ถึงแม้ว่าราคาน้ำมันจะปรับตัวลดลง
23 ส.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนต.ค.ลดลง 87 เซนต์ ปิด (21 ส.ค.) ที่ 40.45 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนต.ค.ลดลง 1.16 ดอลลาร์ ปิดที่ 45.46 ดอลลาร์/บาร์เรล
ราคาน้ำมันปรับตัวลดลงหลังข้อมูลบ่งชี้ว่า บริษัทผู้ผลิตน้ำมันสหรัฐเพิ่มจำนวนแท่นขุดเจาะน้ำมันในสัปดาห์นี้ ทำสถิติเพิ่มขึ้นเป็นสัปดาห์ที่ 4 ติดต่อกัน โดยรายงานของบริษัทเบเกอร์ ฮิวส์ ซึ่งเป็นผู้ให้บริการเกี่ยวกับน้ำมันระบุว่า จำนวนแท่นขุดเจาะที่เปิดดำเนินงานในระหว่างสัปดาห์ของบริษัทน้ำมันสหรัฐเพิ่มขึ้นอีก 2 หน่วย แตะที่ 674 แท่น
ด้านสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบในรอบสัปดาห์ที่สิ้นสุดวันที่ 14 ส.ค.พุ่งขึ้น 2.6 ล้านบาร์เรล สู่ระดับ 456.2 ล้านบาร์เรล ตรงข้ามกับที่นักวิเคราะห์คาดว่าจะลดลง 1.1 ล้านบาร์เรล ส่วนสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน เพิ่มขึ้น 326,000 บาร์เรล สู่ระดับ 57.4 ล้านบาร์เรล